Document ID: 31990R1199

NEUVOSTON ASETUS (ETY) N:o 1199/90,
annettu 7 päivänä toukokuuta 1990,
sitruunajalosteiden kaupan pitämisen edistämiseen tarkoitettujen erityistoimenpiteiden säätämisestä annetun asetuksen (ETY) N:o 1035/77 muuttamisesta ja sitruunoita koskevan interventiokynnyksen soveltamissääntöjen muuttamisesta
EUROOPAN YHTEISÖJEN NEUVOSTO, joka
ottaa huomioon Euroopan talousyhteisön perustamissopimuksen ja erityisesti sen 43 artiklan,
ottaa huomioon Espanjan ja Portugalin liittymisasiakirjan ja erityisesti sen 89 artiklan 2 kohdan ja sen 234 artiklan 3 kohdan,
ottaa huomioon komission ehdotuksen(1),
ottaa huomioon Euroopan parlamentin lausunnon(2),
ottaa huomioon talous- ja sosiaalikomitean lausunnon(3),
sekä katsoo, että
asetuksessa (ETY) N:o 1035/77(4), sellaisena kuin se on viimeksi muutettuna asetuksella (ETY) N:o 1124/89(5), säädetään sitruunajalosteiden kaupan pitämisen edistämiseen tarkoitetuista erityistoimenpiteistä käyttämällä sopimuksia, joilla varmistetaan jalostusteollisuuden säännöllinen tavaransaanti raaka-aineen tuottajalle maksettavalla vähimmäisostohinnalla,
hedelmä- ja vihannesalan yhteisestä markkinajärjestelystä 18 päivänä toukokuuta 1972 annetun neuvoston asetuksen (ETY) N:o 1035/72(6), sellaisena kuin se on viimeksi muutettuna asetuksella (ETY) N:o 1193/90(7), 16 artiklan 4 kohdan, 18 artiklan 1 kohdan ja 19 artiklan 1 kohdan mukaisesti sitruunoiden vetäytymishinta on sama kuin irtotavarana kuljetusvälineessä olevan tuotteen hinta kaikki kokoluokat yhdistettyinä; markkinointivuodelle voimassa oleva vähimmäishinta olisi laskettava tämän saman markkinointivuoden keskimääräisen vetäytymishinnan perusteella,
tuottajien kannustamiseksi toimittamaan tuotteitaan mieluummin jalostettaviksi kuin markkinoilta vedettäviksi vähimmäishinta olisi vahvistettava 105 prosenttiin keskimääräisestä vetäytymishinnasta; tämä muutos on kuitenkin toteutettava asteittain kahden seuraavan markkinointivuoden aikana kymmenen jäsenen yhteisössä ja kolmen seuraavan markkinointivuoden aikana Espanjassa, ja
sitruunoiden interventiokynnyksen tehokkuuden varmistamiseksi olisi tämän asetuksen sitruunanjalostuksen tukijärjestelmää koskevista muutoksista johtuen muutettava tämän kynnyksen soveltamissääntöjä jalostettaviksi toimitettujen määrien huomioon ottamiseksi,
ON ANTANUT TÄMÄN ASETUKSEN:
1 artikla
Korvataan asetuksen (ETY) N:o 1035/77 1 artiklan 3 kohta seuraavasti:
"3 Sopimusten mukaisille toimituksille vahvistetaan vähimmäishinta, joka jalostajien on maksettava tuottajille. Tämä vähimmäishinta vahvistetaan ennen markkinointivuoden alkua. Se on:
- 120 prosenttia keskimääräisestä vetäytymishinnasta laskettuna asetuksen (ETY) N:o 1035/72 18 artiklan 1 kohdan a alakohdan ensimmäisen luetelmakohdan mukaisesti markkinointivuodelle 1990/1991,
- 105 prosenttia keskimääräisestä vetäytymishinnasta laskettuna edellä mainitun 18 artiklan mukaisesti markkinointivuodesta 1991/1992.
Espanjassa vähimmäishinta on kuitenkin:
- 155 prosenttia keskimääräisestä vetäytymishinnasta laskettuna asetuksen (ETY) N:o 1035/72 18 artiklan 1 kohdan a alakohdan ensimmäisen luetelmakohdan mukaisesti markkinointivuodelle 1990/1991,
- 130 prosenttia keskimääräisestä vetäytymishinnasta laskettuna edellä mainitun 18 artiklan mukaisesti markkinointivuodelle 1991/1992,
- 105 prosenttia keskimääräisestä vetäytymishinnasta laskettuna edellä mainitun 18 artiklan mukaisesti markkinointivuodesta 1992/1993."
2 artikla
Asetuksen (ETY) N:o 1035/77 mukaisesti jalostettaviksi toimitetut sitruunamäärät lisätään interventio-ostojen määriin, jotta voidaan arvioida asetuksen (ETY) N:o 1035/72 16 b artiklan mukaisesti tälle tuotteelle vahvistetun interventiokynnyksen ylittyminen. Tätä varten interventiokynnystä korotetaan markkinointivuosien 1984/1985 1988/1989 aikana jalostettaviksi toimitettujen niiden sitruunoiden keskimääräisellä määrällä, joista on maksettu vähintään vähimmäishintaa vastaava hinta.
3 artikla
Tämä asetus tulee voimaan päivänä, jona se julkaistaan Euroopan yhteisöjen virallisessa lehdessä.
Sitä sovelletaan markkinointivuodesta 1990/1991.
Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
Tehty Brysselissä 7 päivänä toukokuuta 1990.

Labels: 2
3
17
11